เปิดศึกระดมเงินฝากจ่าย3.15%
มหกรรมระดมเงินกรุงไทย ชูแคมเปญวันแห่งความรักฝากเงินจ่ายดอกเบี้ย 3.14% ด้านธนชาตฝาก 5 เดือน จ่ายถึง 3.15%
3 ก.พ. 2555

มหกรรมระดมเงินกรุงไทย ชูแคมเปญวันแห่งความรักฝากเงินจ่ายดอกเบี้ย 3.14% ด้านธนชาตฝาก 5 เดือน จ่ายถึง 3.15% 
นายชัยณรงค์ เอื้อสิทธิชัย ผู้อำนวยการฝ่ายอาวุโส สายงานธุรกิจรายย่อยและเครือข่าย ธนาคารกรุงไทย เปิดเผยว่า ธนาคารได้ออก 2 ผลิตภัณฑ์เงินออม เพื่อรองรับความต้องการของนักลงทุนทั้งระยะสั้นและระยะยาว โดยเสนออัตราดอกเบี้ยที่สูงมากเมื่อเทียบกับภาวะของดอกเบี้ยในตลาดปัจจุบัน
ทั้งนี้ ธนาคารกรุงไทยได้ออกผลิตภัณฑ์เงินฝากประจำด้วยรักระยะเวลา 7 เดือน กำหนดเงื่อนไขฝากขั้นต่ำครั้งละ 5 หมื่นบาท จ่ายดอกเบี้ยทุกเดือนในอัตรา 3.14% 
นอกจากนี้ ยังมีผลิตภัณฑ์ตั๋วแลกเงิน KTBB/E With Love อายุ 55 วัน ยอดซื้อขั้นต่ำครั้งละ 1 แสนบาท อัตราดอกเบี้ย 3% โดยจะจ่ายดอกเบี้ยพร้อมเงินต้นเมื่อครบกำหนด ด้วยการโอนเงินเข้าบัญชีเงินฝากออมทรัพย์หรือกระแสรายวันตามที่ลูกค้าได้แจ้งไว้กับธนาคาร เริ่มตั้งแต่วันที่ 7–29 ก.พ.นี้ 




 
ด้านนายประพันธ์ อนุพงษ์องอาจ ผู้ช่วยกรรมการผู้จัดการ ธนาคารธนชาต เปิดเผยว่า ธนาคารออกผลิตภัณฑ์เงินฝากใหม่ “เงินฝากประจำพิเศษ 5 เดือน จ่ายดอกเบี้ย 3.15% มีเงื่อนไขว่าต้องฝากขั้นต่ำเริ่มต้น 1 หมื่นบาท และไม่จำกัดวงเงินสูงสุด 
ผู้ฝากสามารถเลือกรับดอกเบี้ยทั้งจำนวนเมื่อครบกำหนด หรือเลือกรับดอกเบี้ยแบบรายเดือนได้ 
ทั้งนี้ หากมียอดฝากขั้นต่ำตั้งแต่ 1 แสนบาทขึ้นไป โดยธนาคารจะโอนดอกเบี้ยและเงินต้นเข้าบัญชีออมทรัพย์หรือกระแสรายวันที่มีชื่อเดียวกันโดยอัตโนมัติ
“การออกผลิตภัณฑ์เงินฝากประจำพิเศษ 5 เดือน จะตอบโจทย์ผู้ฝากเงินที่ต้องการบริหารเงินให้ได้รับผลตอบแทนสูงในระยะเวลาสั้น เพื่อให้สอดคล้องกับสถานการณ์ปัจจุบันของผู้ฝากที่ยังคงรอดูทิศทางดอกเบี้ยของตลาด” นายประพันธ์ กล่าว
ขณะเดียวกันธนาคารได้พัฒนากลุ่มผลิตภัณฑ์ทางด้านเงินฝากให้มีความหลากหลาย และยืดหยุ่นกับแต่ละกลุ่มลูกค้าเงินฝากทั้งประเภทกลุ่มนิติบุคคล เอสเอ็มอี และรายย่อยอย่างต่อเนื่อง 
ทั้งนี้ เป็นที่น่าสังเกตว่าดอกเบี้ยที่ธนาคารทั้งสองแห่งจ่ายในการระดมเงินฝากครั้งนี้อยู่ในอัตราสูง เมื่อเทียบกับอัตราดอกเบี้ยเงินฝากในระบบธนาคารพาณิชย์ที่ฝากประจำ 3 เดือน เฉลี่ยอยู่ที่ 1.75-3.15% ฝากประจำ 6 เดือน อัตราดอกเบี้ย 2-3.25% 
ด้านชุมนุมสหกรณ์ออมทรัพย์แห่งประเทศไทย (ชสอ.) ก็ได้ประกาศระดมเงินฝาก เพื่อเป็นการเพิ่มช่องทางการลงทุนเงินที่ให้ผลตอบแทนในอัตราที่เหมาะสม และเพื่อเป็นการจัดหาทุนไว้บริการเงินกู้ให้แก่สมาชิกสหกรณ์ออมทรัพย์ โดยออกผลิตภัณฑ์เงินฝากประจำ 4 เดือน อัตราดอกเบี้ย 3.40% ฝากประจำ 7 เดือน อัตราดอกเบี้ย 3.75% และได้ออกตั๋วสัญญาใช้เงิน 4 เดือน จ่ายดอกเบี้ย 3.35% และตั๋วสัญญา 7 เดือน จ่ายอัตราดอกเบี้ย 3.70% โดยจะต้องฝากขั้นต่ำ 1 แสนบาท เริ่มตั้งแต่วันนี้ถึง 29 ก.พ.นี้